DA Den Europæiske Unions Tidende C 150/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 150/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»FICODINDIA DI SAN CONO«

EF-Nr.: IT-PDO-0005-0647-26.09.2007

BGB ( ) BOB ( X )

1. Betegnelse:

»Ficodindia di San Cono«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Den beskyttede oprindelsesbetegnelse »Ficodindia di San Cono« er forbeholdt frugten af følgende forædlede sorter af Opunzia Ficus Indica (figenkaktus), som dyrkes inden for det under punkt 4 afgrænsede område: »Surfarina«, også kaldet »Gialla« (Gul) eller »Nostrale«, »Sanguigna«, også kaldet »Rossa« (Rød), og »Muscaredda« eller »Sciannarina«, også kaldet »Bianca« (Hvid). Op til 5 % af den lokale økotype af den forædlede sort »Trunzara« er tilladt. »Ficodindia«-frugterne inddeles efter følgende kriterier:

— kvalitet: Qualità A (»Agostani«) fra første blomstring, og Qualità B (»Tardivi« eller »scozzolati«) fra anden blomstring

— handelsklasse: EXTRA og I som defineret i Codex Alimentarius

— vægt: 105-140 g, 140-190 g, 190-270 g (afvigelse 5 %), i handelsklasse B, C, D i Codex Alimentarius.

»Ficodindia di San Cono« skal ved markedsføringen have følgende kendetegn: frugtens vægt > 105 gram (afvigelse 5 %), refraktometrisk værdi mindst 14 %, frugtkødets fasthed mindst 5 kg/cm2, farve: grøn til gulorange ved »Gialla« (den gule sort), grøn til rubinrød farve ved »Rossa« (den røde sort), og grøn til strågul farve ved »Bianca« (den hvide sort).

3.3. Råvarer (udelukkende for forarbejdede produkter):

—

3.4. Foder (udelukkende for produkter af animalsk oprindelse):

—

3.5. Specifikke produktionsetaper, der skal finde sted i det afgrænsede geografiske område:

Høsten finder afhængig af vejrforholdene sted fra 20. august til 30. september ved frugter af første blomstring (»Agostani«), og fra 10. september til 31. december ved frugter af anden blomstring (»Tardivi« eller »Scozzolati«). Tornene skal være fjernet fra de plukkede frugter, som markedsføres med betegnelsen »frutti despinati« (frugt uden torne).

Produktion og forpakning af »Ficodindia di San Cono« skal ske inden for det område, der er anført under punkt 4, så det undgås, at transport og unødig håndtering beskadiger eller på anden vis forringer frugten eller medfører trykskader på skallen, der ændrer farven eller den karakteristiske glans.

3.6. Særlige regler vedrørende tilskæring, rivning, emballering osv.:

Det rengjorte og tornfri produkt markedsføres i nye emballager: træ- plast- eller papkasser og plast- og papbakker. Det er tilladt at anvende mellemark med fordybninger til hver enkelt frugt i kasserne. Emballagen må have følgende vægt: 0,5 kg, 1 kg, 2 kg, 2,5 kg, 3 kg, 3,5 kg og 5 kg med en afvigelse på højst 10 %. Emballagen skal varmeforsegles, eller hvis der anvendes net, forsegles med metalplomber, så det er umuligt at komme til indholdet uden at bryde emballagen. Det er ifølge traditionen tilladt at blande tre sorter af »Ficodindia«-frugten (»Surfarina« eller »Nostrale« eller »Gialla«, »Sanguigna« eller »Rossa«, »Muscaredda« eller »Sciannarina« eller »Bianca«) i samme emballage. Desuden må 5 % af den lokale økotype af den forædlede sort »Trunzara« indgå i blandingen.

3.7. Særlige mærkningsregler:

Emballagen skal være forsynet med oprindelsesbetegnelsens logo, således som det fremstår nedenfor, og EU-symbolet. Derudover er det tilladt at tilføje følgende oplysninger: »Cactus Pear«, betegnelsen »Fiorone« på pakninger indeholdende frugter med en vægt på 105-130 gram samt produktets plukkedato. Logoet består af betegnelsen »D.O.P. Denominazione di Origine Protetta«, tre kaktusfigen-frugter, der hver bærer en krone, som er placeret i vifteform over Sicilien, hvorover der ses fem stjerner, og hvorunder betegnelsen »Ficodindia di San Cono« er anført.

4. Præcis afgrænsning af det geografiske område:

Produktionsområdet for »Ficodindia di San Cono« udstrækker sig over et område, der ligger 200-600 meter over havet og omfatter følgende kommuner: San Cono (CT), San Michele di Ganzaria (CT), Piazza Armerina (EN) og Mazzarino (CL).

5. Tilknytning til det geografiske område:

5.1. Det geografiske områdes egenart:

De karakteristiske træk ved produktionsområdet »Ficodindia di San Cono« er dyrkningsområdernes beliggenhed i 200-600 meter over havet, hvor bløde bakker veksler med små dale, og jordbunden, der hovedsagelig består af dybe og friske, naturligt drænede alluviale jordarealer af middelsvær tykkelse, hvis andel af sand er fremherskende i forhold de øvrige bestanddele (andelen af sand mindst 50 %) og som udviser en neutral til let alkalisk pH-værdi på 6,9-8,1. Der anvendes kunstvanding på de fleste af jordarealerne. De lokale jordbrugere sørger i kraft af deres erfaring for den rette styring af plantens vandbehov. Ved bestemmelsen af hvornår det er mest hensigtsmæssigt at foretage vanding, tages hensyn til sæsonudviklingen i de naturgivne forhold, faktorer, der hænger sammen med planternes alder, mængden af frugter og figenkaktus-plantagens beliggenhed. De øvrige dyrkbare arealer har en højere beliggenhed og begunstiges fuldt ud af de klimaforhold, der hænger sammen med højden og jordbundsforholdene i det geografiske område, som gør det muligt at avle store mængder af værdifuld frugt uden kunstvanding.

5.2. Produktets egenart:

Det, der især er karakteristisk for »Ficodindia di San Cono«, er frugtstørrelsen, skallens stærke og lysende farve, den meget behagelige aroma og den meget sødlige smag. Sødmen og størrelsen hos »Ficodindia di San Cono« i forhold til frugter fra andre produktionsområder på Sicilien er særlig vigtige kendetegn, eftersom de hænger sammen med det geografiske områdes egenart.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De særlige egenskaber hos »Ficodindia di San Cono« — at den er storfrugtet, skallens stærke og lysende farve og frugtkødets sødlige aroma — udvikler sig takket være et optimalt samspil mellem det naturgivne miljø og de menneskelige faktorer, som kendetegner produktionsområdet.

Området har en særlig karakter, der bl.a. skyldes højden og de orografiske forhold. Det er to væsentlige faktorer, som bidrager til de særlige forhold i form af sollysets intensitet og kvalitet, den stadige vekslen mellem frugtskallens fugtning og udtørring og til døgnets temperaturudsving, især i frugternes modningsperiode. Området kendetegnes ved bløde bakker vekslende med små dale, den lange afstand til kysten og de milde vintre. Dalene er helt åbne mod øst og vest. Det muliggør en god solindstråling og østlige vinde, som fremmer et mildt klima i først og fremmest sommer- og efterårsperioderne, dvs. i den periode, hvor frugten modner. Den varme sommer- og efterårsluft bliver også på dagens varmeste tidspunkter afkølet ved, at der sent på formiddagen blæser en let vind fra vest og nordvest, hvilket betyder, at temperaturen aldrig bliver for høj.

Samspillet mellem disse fysiske fænomener og solindstrålingen gør, at der dannes og udvikles antocyaniner, som er årsagen til farven på kaktusfrugten og dens frugtkød.

Endvidere gør plantagernes placering i denne højde kombineret med effektiv styring af vandbehovet på de kunstvandede arealer det muligt i dette område at producere kaktusfrugt med større vægt og højere sukkerindhold sammenlignet med frugter, der kommer fra geografisk set lavere beliggende plantager. Jordbunden udviser her en større kapacitet til at holde på fugtigheden i lange perioder, hvilket gør, at jorden bevarer en konstant fugtighed, og at planten kan afslutte sin produktionscyklus under de bedst mulige betingelser uden stress eller begrænsninger.

Alle de naturlige forudsætninger gør, at »Ficodindia di San Cono« har en overordentlig høj kvalitet. Disse særlige faktorer sammenholdt med menneskets virksomhed, dets dyrkningsarbejde og indførelse af foranstaltninger til beskyttelse af miljøet såvel som at de traditionelle produktionsmåder (herunder opretholdelse af dyrkningsteknikker, der bevarer og beskytter dal- og bakkelandskabet) fører til, at »Ficodindia di San Cono« udviser egenskaber, der bekræftes af faglitteraturen og den nu etablerede handelsværdi. Det er takket være landbefolkningens dybe forankring i produktionsområdet, hvor den med sin traditionsrige erfaring og kultur, der er videregivet fra generation til generation, og sin stadige udforskning og indførelse af traditionelle og særlige dyrkningsteknikker, at betingelserne er skabt for, at dyrkningen af »Ficodindia di San Cono« efterhånden har fået fodfæste og i dag udover at være en vigtig indtægtskilde anses for en historisk og kulturel arv for hele området.

Et vigtigt bevis herpå er den traditionelle »Sagra del Ficodindia«, som nu afholdes for femogtyvende gang. Denne folkefest forener kultur, tradition, handelsfremme og oplysning om den nyeste teknisk-videnskabelige udvikling med de traditionelle arrangementer, der hvert år tilegnes figenkaktussen. Denne udvikling skyldes indbyggernes fuldstændige — dvs. kulturelle, arbejdsmæssige og økonomiske — deltagelse i produktionen af »Ficodindia di San Cono«, hvorved de har bidraget til at skabe den tætte forbindelse mellem produktet og det stedlige miljø og navnlig til i tidens løb at skabe en stærk følelsesmæssig tilknytning mellem områdets befolkning og denne frugt. Det er landbrugerne, som ud over at have videreført dyrkningsmetoderne uændret i tidens løb også i kraft af deres store erfaring kan fastslå det bedste høsttidspunkt. Ved en alt for tidlig høst forringes sukkerkvaliteten, frugterne får en karakteristisk smag af stængel, som er uønsket hos forbrugerne, mens en alt for sen høst bevirker en forringelse af frugternes organoleptiske egenskaber, hvilket giver en hengemt smag. Hvis frugterne derimod plukkes på det rette tidspunkt, dvs. når skallen har fået et minimum af farve, som er den bedste indikator for modenhedsgrad, kan forbrugerne tilbydes et produkt med enestående smag og aroma. Til denne kulturplante knytter der sig også megen historie. I 1840 beskrev den franske agronom De Gasparin under en rejse til Sicilien figenkaktussen som »en sand velsignelse, et forsyn for Sicilien, som banantræet er for landene ved ækvator og brødtræet for øerne i Stillehavet«. Det endegyldige gennembrud for figenkaktussen og dens intensive forædling fandt sted i midten af 1970'erne. I disse år befæstede San Cono-området, der ligger kilet ind mellem de tre store centre Enna, Caltagirone og Caltanissetta, sig som det vigtigste produktionsområde for den specialiserede dyrkning, der i dag af fagkyndige inden for sektoren betegnes som »centrum for produktion af kaktusfigen i Italien«.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Ficodindia di San Cono« i Gazzetta Ufficiale det italienske statstidende nr. 185 af 10 august 2007.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til landbrugs-, fødevare- og skovministeriets hjemmeside, Ministero delle politiche agricole alimentari e forestali, (http://www.politicheagricole.it) og klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 93 af 31.3.2006, s. 12.